Diari Oficial de la Generalitat Valenciana


Sumari del DOGV 6552, del 27-06-2011 (2011/7357)

ORDE 47/2011, de 8 de juny, de la Conselleria d'Educació, per la qual es convoquen els Premis 2011 de la Comunitat Valenciana a les iniciatives i bones pràctiques educatives sobre la convivència escolar.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6552

Data del DOGV
:   27-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7357


Data del document
:   08-06-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE 47/2011, de 8 de juny, de la Conselleria d'Educació, per la qual es convoquen els Premis 2011 de la Comunitat Valenciana a les iniciatives i bones pràctiques educatives sobre la convivència escolar. [2011/7357]
La Llei Orgànica 2/2006, de 3 de maig, d'Educació (LOE), establix en l'article 2 com a fins del sistema educatiu espanyol, en el punt 1.a, el ple desenrotllament de la personalitat i de les capacitats dels alumnes, en el punt 1.b, l'educació en el respecte dels drets i llibertats fonamentals, en la igualtat de drets i oportunitats entre hòmens i dones, i en el punt 1.c, l'educació en l'exercici de la tolerància i de la llibertat dins dels principis democràtics de convivència, així com la prevenció de conflictes i la resolució pacífica d'estos.
En l'àmbit de la Comunitat Valenciana, des de la creació de l'Observatori per a la Convivència Escolar per mitjà del Decret 233/2004, de 22 d'octubre, del Consell de la Generalitat, disposem d'un òrgan consultiu al servici de la comunitat educativa. La seua comesa és el desenrotllament de mesures que faciliten una anàlisi i estudi rigorosos del clima de convivència en els nostres centres educatius. Després de valorar esta informació, la seua missió és establir iniciatives per a tractar de previndre la violència i promoure la convivència, així com contribuir a la millora del clima escolar.
D'altra banda, l'Orde de 31 de març de 2006 (DOCV núm. 5255 de 10.05.2006) de la Conselleria de Cultura, Educació i Esport, regula el Pla de Convivència dels Centres Docents. Esta, en l'article segon, establix que els centres docents fomentaran la convivència entre els membres de la comunitat educativa a través de plans integrals d'actuació que incloguen la prevenció de situacions conflictives i la resolució pacífica de conflictes. A més, donat el cas, inclouran el tractament i la rehabilitació de l'alumnat el comportament del qual supose un desajust respecte a les normes de convivència del centre.
Des de 2006 la Conselleria d'Educació convoca de forma anual premis a les bones pràctiques en matèria de convivència escolar. En totes les convocatòries s'ha constatat l'interés, la creativitat i la busca constant de models que, ajustats a cada realitat contextual, responen a la necessitat d'aconseguir un clima escolar protector de conductes i actituds contràries als principis bàsics del respecte, la camaraderia, la responsabilitat personal i compartida, i d'acollida i acceptació incondicional a totes les persones.
Per tot el que s'ha exposat anteriorment, i després de la bona acollida i elevada participació en esta convocatòria durant els últims tres anys, no es pot ser alié a la labor que des dels centres educatius es realitza després d'una bona convivència escolar. Per açò, la bona gestió dels centres i les bones pràctiques que s'hi duguen a terme han de ser reconegudes adequadament.
Esta convocatòria té la intenció d'incentivar aquelles bones pràctiques que promoguen la convivència en la comunitat educativa. Amb això es pretén estimular iniciatives que oferisquen a professorat i alumnat l'ocasió de reflexionar, afavorint el desenrotllament d'actituds i comportaments positius en el si de la institució escolar. L'objectiu prioritari d'esta convocatòria és promoure la innovació, creativitat i posada en marxa de projectes que en qualsevol format, oferisquen claus i/o suggeriments a altres centres per a afavorir la convivència escolar i que puguen constatar dades qualitativament i quantitativament de millora del clima, així com de rendiment acadèmic.
Per tot això, i conforme disposa l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 6 de juny de 2011 i de conformitat amb esta,
ORDENE
Objecte
L'objecte d'esta orde és convocar els Premis 2011 de la Comunitat Valenciana a les iniciatives i bones pràctiques educatives sobre la convivència escolar.
Així mateix, s'aproven les bases per les quals es regirà la convocatòria, que figuren en l'annex I d'esta orde.
També, s'aprova el model de sol·licitud, que figura en l'annex II, i els annexos III, IV i V.
Supervisió dels projectes
La Inspecció d'Educació supervisarà els projectes que es desenrotllen en els centres educatius amb subjecció a esta orde.
Finançament
Esta convocatòria s'enquadra en el marc de col·laboració entre el Ministeri d'Educació i la Generalitat per al desplegament de la Llei Orgànica d'Educació.
Els gastos derivats del desenrotllament d'esta convocatòria aniran a càrrec de l'aplicació pressupostària 57.11.889J.904, corresponent a l'aportació del Ministeri d'Educació, i de l'aplicació pressupostària 61.95.47.919.21.4, per un import global màxim de 30.000 euros, línia de subvenció T6022000, destinats a finançar els premis concedits a centres privats concertats, i l'aplicació pressupostària 33.32.61.504.20.4, per un import global màxim de 30.000 euros, destinats a finançar els premis concedits als centres públics, corresponents al Pressupost de la Generalitat per a l'any 2011.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir els Premis 2011 de la Comunitat Valenciana a les iniciatives i bones pràctiques educatives sobre la convivència escolar, i se l'autoritza per a adoptar les mesures oportunes per al compliment i aplicació d'esta orde i també per a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta convocatòria no necessita la seua notificació a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea. Els seus destinataris no tenen la condició d'empresa a la qual reporte un avantatge econòmic, ja que es tracta de persones físiques que no exercixen activitat econòmica, i no existix falsejament de la competència perquè no afecta els intercanvis comercials.
Tercera
Esta orde produirà efectes a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda pels centres privats concertats potestativament en reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant del conseller d'Educació, en el termini d'un mes a comptar de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada.
València, 8 de juny de 2011
El conseller d'Educació,
ALEJANDRO FONT DE MORA TURÓN
Annex I
Bases per les quals es convoquen els Premis 2011 de la Comunitat Valenciana a les iniciatives i bones pràctiques educatives sobre la convivència escolar
Primera. Objectius
Els objectius d'esta convocatòria són els següents:
- Promoure l'educació en la convivència com a part de l'educació integral dels alumnes.
- Potenciar en els centres docents els valors de tolerància, acceptació mútua i solidaritat, a fi que els alumnes siguen persones capaces de conviure amb els altres com a membres plenament integrats en la nostra societat democràtica.
- Generalitzar les bones pràctiques que promocionen la convivència com a requisit per a contribuir a la millora del clima escolar, la reducció de l'abandó escolar, i així augmentar l'èxit acadèmic.
Segona. Destinataris
1. Podran participar en esta convocatòria els centres docents públics i privats concertats, que impartisquen ensenyances no universitàries a la Comunitat Valenciana, en qualsevol cicle o nivell d'Educació Infantil, Educació Primària, Educació Secundària Obligatòria, cicles formatius o Batxillerat, o programes de formació de persones adultes.
2. Els centres docents privats concertats, abans de la finalització del termini de presentació hauran de complir els requisits que s'establixen en l'article 11 i 13.2, de la Llei 38/2003, de 17 de novembre, General de Subvencions (BOE núm. 276 de 18.11.2003). Així mateix, hauran d'acreditar estos requisits per mitjà de declaració de no estar incursos en prohibició per a ser beneficiaris de subvencions, tal com preveu l'article 13.7 d'esta llei. Per a això, podran utilitzar el model que figura en l'annex III.
Tercera. Condicions de participació
1. Els centres que opten a estos premis hauran de presentar exemples d'investigacions, experiències o accions, que hagen sigut portades a la pràctica en l'àmbit escolar. Els treballs hauran de ser originals i inèdits i podran presentar-se en qualsevol de les dos llengües oficials de la Comunitat Valenciana.
2. No podran participar aquells treballs que hagen sigut premiats en qualsevol altra convocatòria pública o privada.
3. El treball haurà de ser elaborat per alumnat i/o docents del mateix centre educatiu.
4. S'inclourà una relació de tots els autors, segons el model del annex II.
Quarta. Característiques dels treballs
Tots els treballs que opten a estos premis concretaran el tipus de centre, perfil de l'alumnat, curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, al qual es referix l'experiència.
1. El treball presentat constarà almenys d'una memòria d'un màxim de 40 pàgines numerades, incloent-hi els annexos, en grandària A4. Preferentment s'utilitzarà un interlineat 1,5, amb un espaiat anterior i posterior del paràgraf de 6 punts i utilitzant el tipus de lletra Arial grandària de 12 punts o semblant.
Si es presenten més de 40 pàgines, les addicionals no es tindran en compte en l'avaluació, pertanguen a la memòria o als annexos.
2. La memòria inclourà, almenys, els aspectes següents:
- Títol del treball
- Codi i nom del centre educatiu
- Nom i cognoms del coordinador del treball presentat.
- Justificació.
- Objectius.
- Activitats exercides.
- Recursos humans i materials utilitzats.
- Resultats obtinguts (indicadors objectius: taxa de promoció, rendiment acadèmic, taxa d'absentisme, taxa de graduació...)
- Fonts documentals (bibliografia, normatives, recursos en Internet...).
3. La memòria es presentarà en format digital, atenent les consideracions següents:
- Hauran de ser compatibles amb l'equipament habitual de les aules d'informàtica dels centres, aules Lliurex.
- El programari utilitzat serà, preferiblement, programari lliure, si no és així haurà d'estar degudament registrat. Per la qual cosa s'utilitzarà, preferentment, com a editor de text el d'Escola Lliurex.
4. Acompanyant a la memòria es pot presentar qualsevol material audiovisual o multimèdia, sempre que el seu contingut s'ajuste al que es pretén aconseguir en esta orde. Este material ha de complir els següents requisits segons siga el seu format:
- Material audiovisual: duració màxima de 7 minuts, en suport CD o DVD i en format VCD, DIVX, AVI o MPG. No s'admetran imatges, paraules altisonants ni sons, que puguen pertorbar l'objecte per al qual es realitza l'audiovisual.
- Fotografies: en suport CD o DVD, podran ser en color o en blanc i negre i realitzades per mitjà d'una càmera analògica o digital. En tot cas, tindran format tiff amb una resolució mínima de 1200 ppp i una grandària màxima de 21 x 15 cm. Les fotografies hauran d'haver-se realitzat a partir de la data corresponent l'endemà de la publicació d'esta convocatòria.
- Espais web: Els treballs hauran d'estar finalitzats i accessibles des de la URL indicada en la memòria. Es recomana seguir la nomenclatura Linux (sense espais, ni accents, etc.) La codificació dels caràcters de l'editor html serà en format UTF-8 unicode. Els continguts hauran de ser navegables obligatòriament dins del marc (frame). Si les pàgines inclouen components multimèdia que requerisquen la instal·lació de mòduls addicionals "plug-in" en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries. L'accés començarà indicant el títol del treball i el nom del centre. A més, haurà d'incloure el logo corresponent a la llicència Creative Commons seguit del text adjunt: «Contingut digital adscrit a la llicència Creative Commons CC ES en les opcions Reconeixement - No Comercial - Compartir sota la mateixa llicència»
5. En tot cas, la grandària de cada un dels arxius inclosos no excedirà de 20 megues.
Quinta. Tramitació de les sol·licituds
1. Sol·licituds
Els centres docents que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (Av. Campanar, 32; 46182 - València) com a òrgan competent per a l'ordenació i la instrucció del procediment de concessió dels premis. Per a això, s'utilitzarà el model que figura en l'annex II.
Estes sol·licituds, així com els annexos que apareixen en el punt 2 d'esta base, poden omplir-se telemàticament utilitzant els models publicats en esta orde.
2. Documentació
La sol·licitud anirà acompanyada dels documents següents:
a) Fotocòpia compulsada del DNI o NIF del director/a o titular del centre docent.
b) Treball en suport digital per triplicat.
Els centres privats concertats, a més, hauran de presentar:
c) Declaració responsable de no estar incurs en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex III, del titular o la titular del centre.
d) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex IV, del titular o la titular del centre.
3. Termini i lloc de presentació
El termini de presentació és de 60 dies hàbils, comptats a partir de l'endemà al de la publicació d'esta orde en el Diari Oficial de la Comunitat Valenciana.
Les sol·licituds es presentaran segons el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 de 27.11.1992). Quan es presente en una oficina de Correus, es farà en sobre obert, a fi que el funcionari puga posar en la sol·licitud, la data i el segell de Correus abans de la seua certificació.
Si la sol·licitud no inclou totes les dades exigides o falta documentació, s'instarà la persona interessada perquè en el termini de 10 dies esmene estos defectes, amb l'advertència que en cas contrari es considerarà que desistix de la seua petició, prèvia resolució dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Premis
1. Modalitat A: Educació Infantil i Primària
a) Es destinarà fins a un màxim d'11.500 €, amb les quanties següents:
- 1r Premi: un premi de 5.000 €.
- 2n Premi: un premi de 3.500?.
- 3r Premi: dos premis de 1.500 €.
b) Podrà declarar-se desert algun dels premis en cas que cap dels treballs presentats aconseguisca la puntuació mínima exigible de cinc punts, atenent els criteris de valoració. En este cas, la dotació econòmica corresponent es podrà destinar a incrementar la quantia dels altres premiats.
2. Modalitat B: Educació Secundària Obligatòria, Batxillerat, cicles formatius o programes de formació de persones adultes.
a) Es destinaran un màxim d'11.500 €, amb les quanties següents:
- 1r Premi: un premi de 5.000 €.
- 2n Premi: un premi de 3.500 €.
- 3r Premi: dos premis de 1.500 €.
b) Podrà declarar-se desert algun dels premis en cas que cap dels treballs presentats aconseguisca la puntuació mínima exigible de cinc punts, atenent els criteris de valoració. En este cas, la dotació econòmica corresponent es podrà destinar a incrementar la quantia dels altres premiats.
3. Premi extraordinari
a) El conseller d'Educació a proposta de la directora general d'Avaluació, Innovació i Qualitat Educativa i de la Formació Professional i a la vista de la trajectòria seguida, d'haver dut a terme una tasca destacable relacionada amb la convivència i els mèrits aconseguits en esta matèria, podrà concedir un premi extraordinari a la convivència a aquell centre educatiu que s'haja distingit per la seua extraordinària activitat al desenrotllar actituds i comportaments en benefici de la convivència escolar.
b) Al premi d'esta modalitat es destinarà un màxim de 7.000 € per al centre seleccionat.
Sèptima. Procés de selecció
El Servici d'Innovació i Qualitat Educativa, com òrgan instructor, facilitarà els treballs presentats perquè siguen examinats i avaluats per un jurat de selecció.
El jurat de selecció estarà constituït per:
President: cap de l'Àrea d'Avaluació, Innovació i Qualitat Educativa.
Vocals:
- Un o una representant del Comité d'Experts de l'Observatori per a la Convivència.
- Un o una representant del Servici d'Innovació i Qualitat Educativa.
- Un o una representant del Servici d'Ensenyaments en Valencià.
- Un o una representant del Servici de Formació del Professorat.
- L'inspector coordinador o la inspectora coordinadora de la Comunitat Valenciana del PREVI.
- Els inspectors coordinadors o inspectores coordinadores del programa per a la convivència corresponents a les tres direccions territorials de la Conselleria d'Educació.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari del jurat de selecció.
3. El jurat de selecció que actuarà conforme disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar els sol·licitants i disposar de la participació d'especialistes per a col·laborar en la valoració dels treballs presentats.
Octava. Criteris de valoració
El jurat de selecció valorarà els treballs presentats tenint en compte els criteris següents:
a) Adequació del projecte:
a1) A la realitat i necessitats del centre, fins a 0,5 punts.
a2) A les característiques formals recomanades en la base quarta d'esta orde, fins a 0,5 punts.
b) Aportacions innovadores de l'experiència:
b1) Originalitat en el tema o en el seu enfocament, especialment en allò referit a l'ús de noves tecnologies, fins a 1 punt.
b2) Introducció de metodologies innovadores, fins a 1 punt.
c) Foment de la participació de l'alumnat per a potenciar actituds i comportaments prosocials que eviten qualsevol classe de discriminació o violència, fins a 2 punts.
d) Implicació efectiva de tots els sectors de la comunitat escolar, alumnat, professorat, famílies, entitats locals, associacions, fins a 2 punts.
e) Repercussió en la millora del funcionament del centre i/o del procés d'ensenyança/aprenentatge de l'alumnat fins a 2 punts.
f) Possibilitat de continuïtat de l'experiència en el centre -en el mateix grup o en altres del mateix centre- i/o en qualsevol altre centre o context educatiu, fins a 1 punt.
Novena. Resolució de la convocatòria
1. El jurat de selecció una vegada realitzat el procés de selecció, a la vista de la documentació presentada i de la consideració dels criteris d'avaluació, informarà de la relació dels treballs i les seues corresponents quanties assignades a l'òrgan instructor del procediment que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La relació dels treballs premiats, amb l'especificació dels noms dels centres educatius i les dotacions econòmiques que els corresponguen es publicarà en el Diari Oficial de la Comunitat Valenciana.
3. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12 de 14.01.1999), el termini màxim per a resoldre i notificar esta convocatòria és de sis mesos des de la data d'efectes d'esta convocatòria. Una vegada vençut el termini sense haver-se notificat la resolució expressa, la persona interessada podria entendre desestimades les seues sol·licituds per silenci administratiu segons establix l'art. 55 de la Llei 9/2001, de 21 de desembre, de la Generalitat, de Mesures Fiscals, de Gestió Administratives i Financeres, i d'Organització de la Generalitat Valenciana.
Deu. Obligacions dels beneficiaris
1. En el cas dels centres privats concertats la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE núm. 276 de 18.11.2003).
2. Per això, els centres privats concertats han d'estar al corrent en el compliment de les seues obligacions tributàries (amb l'Agència Tributària i amb la Hisenda Autonòmica Valenciana) i enfront de la Seguretat Social, per mitjà de certificació referida al moment de finalització del termini de presentació de sol·licituds en els termes establits en els articles 13.7 i 14.1.e de la Llei 38/2003, de 17 de novembre, General de Subvencions.
3. Seran també d'aplicació els articles del capítol I, títol II i títol IV, de la Llei 38/2003, de 17 de novembre, General de Subvencions (BOE núm. 276 de 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions i sancions corresponents.
Onze. Percepció i justificació del pagament dels premis
1. El pagament de l'import corresponent als premis es realitzarà, a partir de la resolució, per transferència bancària al centre docent premiat.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat per Reial Decret 439/2007, de 30 de març (BOE núm. 78 de 31.03.2007).
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions (BOE núm. 276 de 18.11.2003).
Dotze. Propietat intel·lectual
Els autors o autores dels treballs premiats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent les traduccions) d'estos per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període d'un any, en els termes de la llicència Creative Commons 2.5 les dades dels quals poden consultar-se en la pàgina d'Internet:
.
No obstant això, la Generalitat podrà autoritzar la publicació d'estos treballs premiats per compte dels autors o autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que esta direcció general considere més adequat.
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament d'este, amb exigència de l'interés de la demora.
La Generalitat es reserva el dret a la reproducció total o parcial dels treballs premiats, així com a guardar un exemplar per al seu depòsit en el CEFIRE corresponent a la zona on du a terme la seua activitat el seu autor o autora o coordinador o coordinadora.
La reserva dels drets de publicació no implica compromís d'edició per a la Conselleria d'Educació.